Ինչ-որ մեկն ասել է. «Պարը բանաստեղծություն է, իսկ պարային յուրաքանչյուր շարժում նրա բառերն են»: Իսկ թե ինչ հետաքրքիր «բանաստեղծություններ» են կերտում արիտունցիները, կարելի է տեսնել միայն «Արի տուն» ճամբարում: Ճամբարային օրերից մեկի ժամանակ այցելեցի նրանց և մասնակցեցի պարի դասընթացին: Մասնակիցների շարժումները ավելի շատ ոչ հանգավոր տողեր էին հիշեցնում և դրանով իսկ ավելի հետաքրքիր դառնում: Վանուշ Խանամիրյանի անվան Հայաստանի պարարվեստի գործիչների միավորման անդամ, «Տավրոս» ազգագրական համույթի գեղարվեստական ղեկավար պարուսույց Լյուդվիգ Պողոսյանն արիտունցիներին սովորեցնում էր «Վեր վերի» հայկական պարի խմբին պատկանող «Բատոլա» պարատեսակը: